**Οι περί των Τεχνιτών Οχημάτων Νόμοι του 2006 έως 2014**

**ΑΝΑΚΟΙΝΩΣΗ**

**ΕΞ ΕΠΑΓΓΕΛΜΑΤΟΣ ΤΕΧΝΙΤΕΣ ΟΧΗΜΑΤΩΝ**

Με βάση το Νόμο Ν. 188(Ι)/2014 που δημοσιεύτηκε στην Επίσημη Εφημερίδα της Δημοκρατίας, στις 12 Δεκεμβρίου 2014, ο οποίος τροποποιεί τους περί των Τεχνιτών Οχημάτων Νόμους, **η μεταβατική διάταξη που αφορά στην έκδοση άδειας σε «εξ επαγγέλματος τεχνίτες οχημάτων»,** **καταργείται την 30η Νοεμβρίου 2015**.

Η εν λόγω διάταξη, προνοεί ότι, όσοι αποδεδειγμένα ασκούσαν επάγγελμα ειδικότητας που καθορίζεται στους Νόμους, πριν από την 7η Απριλίου 2006, μπορούν να αδειοδοτηθούν ως «εξ επαγγέλματος τεχνίτες οχημάτων».

Από την 1η Δεκεμβρίου 2015, για να εξασφαλίσει άδεια κάθε εξ επαγγέλματος τεχνίτης οχημάτων, θα πρέπει (α) να κατέχει ακαδημαϊκά προσόντα, (β) να έχει πείρα υπό την επίβλεψη αδειοδοτημένου τεχνίτη οχημάτων και (γ) αν κατέχει ακαδημαϊκό προσόν μέχρι και απολυτήριο Τεχνικής Σχολής, να επιτύχει σε γραπτή εξέταση.

Ως εκ τούτου, πρόσωπα τα οποία ασκούσαν το επάγγελμα του τεχνίτη οχημάτων πριν από την 7η Απριλίου 2006 και επιθυμούν να αδειοδοτηθούν ως εξ επαγγέλματος τεχνίτες οχημάτων, προτρέπονται να υποβάλουν σχετική αίτηση στο Τμήμα Ηλεκτρομηχανολογικών Υπηρεσιών.

Σημειώνεται ότι, πρόσωπο το οποίο, ασκεί το επάγγελμα του τεχνίτη οχημάτων χωρίς να κατέχει ισχύουσα άδεια, διαπράττει ποινικό αδίκημα.

Πληροφοριακά, οι ειδικότητες που καθορίζονται στους Νόμους είναι:

|  |  |
| --- | --- |
| **Α/Α** | **Ειδικότητα** |
| 1 | Ηλεκτρολόγος αυτοκινήτων |
| 2 | Μηχανικός αυτοκινήτων |
| 3 | Μηχανικός μοτοποδηλάτων και μοτοσικλετών |
| 4 | Τεχνίτης αμαξωμάτων (ισιωτές) |
| 5 | Τεχνίτης αντλιών πετρελαιοκινητήρων |
| 6 | Τεχνίτης βαφής |
| 7 | Τεχνίτης ελαστικών |
| 8 | Τεχνίτης ευθυγράμμισης συστήματος διεύθυνσης |
| 9 | Τεχνίτης κλιματισμού |
| 10 | Τεχνίτης οργάνων |
| 11 | Τεχνίτης συστημάτων εξαγωγής καυσαερίων |
| 12 | Τεχνίτης ψυγείων (ραδιατέρ) |